**ETTEPANEK NR 17** – **koerte ja kasside püsivalt puuris pidamise keelamine**

Kehtivast õigusest tuleneb, et  kui koera peetakse puuris (kõige suurema koera puhul suurus vaid 4 m2) või muus selletaolises ruumis, tuleb teda viia jalutama vähemalt kaks korda päevas. Seega aktsepteerib kehtiv kord looma püsivalt puuris pidamist, kui on tagatud vaid jalutuskäik kaks korda päevas, st ülejäänud aja jooksul võib looma puuris pidada. Ka määruse sõnastus viitab puuris pidamisele, mitte ajutisele hoidmisele. Samuti võimaldab kehtiv õigus püsivalt pidada puuris kasse ning juhul, kui puuri pindala kassi kohta on vähemalt 1 m2. Oleme arvamusel, et looma puuris kinni hoidmine tohib olla lubatud vaid ajutiselt, nt maksimaalselt 2 h ööpäevas. Muul juhul tuleks looma hoida sobiva suurusega (st hetkel puuri lubatud mõõtmetest suuremas) ja mikrokliimaga ruumis, toas või nõuetele vastavas väliaedikus. Erand tuleks kehtestada olukordadeks, kus looma puuris hoidmine on vajalik haige looma ravimiseks või varjupaigas pidamiseks karantiiniaja vältel.

Teeme ettepaneku muuta Põllumajandusministri 24.07.2008 määruse nr 76 „Lemmikloomade pidamise nõuded“ § 13 ja kehtestada see järgmises sõnastuses:

***§ 13.******Koera pidamise puur***

*(1) Koera püsivalt suletud puuris pidamine on keelatud. Koera on lubatud hoida suletud puuris vaid ajutiselt ning maksimaalselt 2 tundi ööpäeva jooksul. Koera pikemajalisem suletud puuris hoidmine on lubatud vaid koera ravimiseks ning juhul kui selline vajadus on määratud veterinaari poolt, samuti koera karantiiniaja vältel varjupaigas pidamise korral.*

*(2) Kui koera hoitakse puuris või muus selletaolises ruumis, peab ruumi pindala olenevalt looma suurusest vähemalt järgmine:*

|  |  |
| --- | --- |
| Koerte arv | Pindala (m2)Koera (koerte) keskmine kaal |
| Kuni 5 kg | kuni 10 kg | kuni 20 kg | kuni 30 kg | kuni 40 kg | kuni 50 kgja rohkem |
| 1 | 2,0 | 2,0 | 2,5 | 3 | 3 | 4 |
| 2 | 2,0 | 2,5 | 3,5 | 4 | 5 | 6 |
| 3 | 2,0 | 3,5 | 4,5 | 5 | 6 | 7 |
| 4 | 2,5 | 4,0 | 5,5 |   |   |   |
| 5 | 3,0 | 5,0 | 6,5 |   |   |   |
| 6 | 4,0 | 5,5 |   |   |   |   |
| 7 | 4,5 | 6,0 |   |  |  |  |

*(2) Püütud hulkuva koera karantiiniaja vältel varjupaigas pidamise korral või koera ravi eesmärgil lühiajalise hoidmise korral võib puuri pindala olla lõikes 1 sätestatud pindalast kuni 50% väiksem.*

*(3) Koera puuri või muu selletaolise ruumi kõrgus peab olema vähemalt võrdne selles peetava koera kahekordse pikkusega rinnakust kuni sabajuureni. Kui samas puuris hoitakse mitut koera, määratakse puuri kõrgus suurima koera järgi. Puuri põrand peab olema jäik.*

*(4) Kui koera hoitakse puuris või muus selletaolises ruumis kauem kui kaks tundi ööpäevas, tuleb teda viia jalutama vähemalt kaks korda päevas.*

Teeme ettepaneku muuta Põllumajandusministri 24.07.2008 määruse nr 76 „Lemmikloomade pidamise nõuded“ § 15 „Kassi pidamine“ lõige 3 ja kehtestada see järgmises sõnastuses:

  (3) *Kassi püsivalt suletud puuris pidamine on keelatud. Kassi on lubatud hoida suletud puuris vaid ajutiselt ning maksimaalselt 2 tundi ööpäeva jooksul. Kassi pikemajalisem suletud puuris hoidmine on lubatud vaid kassi ravimiseks ning juhul kui selline vajadus on määratud veterinaari poolt, samuti kassi karantiiniaja vältel varjupaigas pidamise korral. Kassi puuris või muus selletaolises ruumis hoidmise korral peab puuri pindala kassi kohta olema vähemalt 1 m2. Kui samas puuris hoitakse mitut kassi, peab puuri pindala iga kassi kohta olema vähemalt 0,7 m2.*